DA Den Europæiske Unions Tidende CE 88/82

(2004/C 88 E/0089)

SKRIFTLIG FORESPØRGSEL E-2354/03

af Mary Honeyball (PSE) til Kommissionen

(16. juli 2003)

Om: Lokalforvaltning i AVS-landene

Kan Kommissionen give oplysninger om, hvilken støtte der er blevet givet til de lokale forvaltninger i AVS-landene med henblik på udvikling af institutioner og udbygning af kapaciteten i den lokale forvaltning inden for de sidste 12 måneder som følge af, at den lokale forvaltning er blevet anerkendt som en statslig aktør i henhold til artikel 6 i Cotonou-aftalen?

Har Kommissionens tjenestegrene, f.eks. AIDCO, igangsat nogen finansielle eller andre interne procedurer for at sikre, at lokalforvaltninger som statslige aktører kan få effektiv adgang til ressourcer fra de nationale og regionale vejledende programmer, og er der specifikke eksempler på, at lokale forvaltninger har fået adgang til sådanne ressourcer?

Har Kommissionen nogen planer om at mødes med repræsentanterne for AVS' lokale forvaltningsprogram, f.eks. Commonwealth Local Government Forum?

Svar afgivet på Kommissionens vegne af Poul Nielson

(11. september 2003)

Kommissionen understreger, at den ikke afventede Cotonou-aftalens ikrafttrædelse, før den i erkendelse af, at de lokale myndigheder er en vigtig partner i arbejdet med udviklingen af AVS-staterne, bidrog til at udbygge deres kapacitet og støttede dem i deres bestræbelser for at tage del i landets politiske, sociale og økonomiske liv.

Under 8. EUF finansierer Kommission i øjeblikket projekter til støtte for udlægning af beføjelser til lokale grupper eller decentraliseret samarbejde med lokale myndigheder og folkevalgte i adskillige afrikanske lande: Benin, Cameroun, Côte d'Ivoire, Guinea-Conakry, Mali, Mauretanien, Niger, Uganda og Senegal. Desuden støtter den projekter på dette område i Sydafrika. Disse projekter løber op i et samlet beløb på 151 mio. EUR for Den Europæiske Udviklingsfond og 102 mio. EUR for Sydafrika. Det seneste projekt er et program til støtte for oprettelse af kommuner i Benin (Prodecom) til et beløb af 8,85 mio. EUR.

Desuden omfatter adskillige nationale vejledende programmer under 9. EUF støtte til decentralisering og lokale myndigheder: Benin, Kap Verde, Djibouti, Etiopien, Ghana, Guinea-Conakry, Mali, Niger, Uganda og Sierra Leone. De allerede fastlagte projekter beløber sig sammenlagt til 93 mio. EUR. Tilsvarende omfatter det vejledende program (2003-2006) for Sydafrika en udbygning af de lokale myndigheders kapacitet som led i lokale udviklingsprojekter.

I overensstemmelse med de europæiske udviklingsfondes procedurer finansieres samarbejdsprojekter baseret på midler fra de nationale eller de regionale vejledende programmer udelukkende på grundlag af en anmodning fra den regionale eller nationale anvisningsberettigede. Desuden vedbliver cheferne for Kommissionens delegationer i AVS-partnerlandene med at være nøglepersoner i partnerskabets gennemførelse, og det gælder også bestræbelserne for at fremme og lette dialogen mellem de forskellige typer aktører (navnlig de lokale myndigheder) og den økonomiske styring. De projekter, som Kommissionen finansierer på området støtte til decentralisering og til lokale myndigheder, sikrer, at de midler, der afsættes til disse projekter, direkte kommer disse lokalsamfund til gode, ved indførelse af mekanismer, der gør det muligt at udbygge deres institutionelle, tekniske og finansielle kapacitet. De igangværende projekter til støtte for decentralisering og lokale myndigheder omfatter således som hovedregel uddannelse og faglig bistand til lokale myndigheder og folkevalgte, oprettelse af investeringsfonde for kommunale infrastrukturer og værker eller tilvejebringelse af kreditlinjer til forbedring af de kommunale tjenester. Tilsvarende procedurer finder anvendelse for Sydafrikas vedkommende.

Kommissionen fulgte nøje med i tilrettelæggelsen og oprettelsen af AVS-staternes »platform for lokalt styre« og deltog i det seminar, som samme »platform« arrangerede den14. marts 2002 for i fællesskab at overveje mulighederne for samarbejde med de lokale myndigheder i AVS-staterne.

Hvad angår »Commonwealth Local Government Forum« (CLGF), har Samarbejdskontoret EuropeAids tjenester to gange holdt møde med en repræsentant for CLGF. På disse møder underrettede Kommissionen repræsentanten for CLGF om Kommissionens indsats på området udbygning af de lokale myndigheders kapacitet i AVS-staterne. Desuden blev der redegjort for de budgetmæssige metoder til finansiering af Den Europæiske Udviklingsfond og budgetposterne »Sydafrika« og »decentraliseret samarbejde«. Det skal sideløbende med det ovenstående bemærkes, at Kommissionen ikke anser CLGF for at være en nødvendig samarbejdspartner i vore bestræbelser for at støtte lokalt styre i AVS-staterne.